El Consell de les Xiquetes i els Xiquets de Burjassot trasllada les seues primeres propostes a l’Alcalde
2025-07-24

El Consell de les Xiquetes i els Xiquets de Burjassot ha représ la seua activitat després de les vacances d’estiu i, després d’una vesprada de treball que va tindre lloc dimarts passat, els components del Consell han mantingut la seua primera reunió amb l’alcalde, Rafa García, en la vesprada del dimecres 28 de setembre. L’objecte d’aquesta trobada ha sigut traslladar a l’alcalde la primera bateria de millores que, entre tots i totes, i amb l’ajuda i assessorament dels tècnics coordinadors, han consensuat per a, des del seu particular punt de vista, millorar el municipi perquè siga una localitat cada vegada més enfocada als xiquets i les xiquetes que en ella habiten.

Asseguts tots i totes en les butaques que habitualment ocupa la Corporació Municipal del Consistori, amb l’alcalde en el seu lloc, com si d’una sessió plenària es tractara i amb la companyia de la regidora de Protecció i Drets de la Infància, Yolanda Andrés, i de la regidora d’Educació, Manuela Carrero, els diferents representants del Consell han donat compte de les seues propostes. Així, la primera d’elles ha sigut la possibilitat que la vesprada dels diumenges es convertisca en gratuïta per a l’ús de les pistes esportives del Poliesportiu Municipal per a totes les xiquetes i els xiquets del municipi. Una altra proposta ha sigut la constitució del Dia de la Infància de Burjassot, una jornada que estaria pensada especialment per a elles i ells amb diferents activitats i atraccions així com la possibilitat també de, durant aqueixa jornada dedicada a la infància de Burjassot, poder gaudir gratuïtament de la programació del cinema Tívoli. Així mateix, una proposta molt ambiciosa però menys viable, ha sigut la possibilitat de crear un parc d’atraccions a Burjassot. No obstant això, l’alcalde va explicar al Consell que, malgrat que era difícil poder situar una instal·lació com a tal d’aqueixes característiques en el municipi, sí que era possible reconvertir la proposta a través de la celebració, per exemple, de xicotetes fires en moments puntuals o d’instal·lacions d’oci aquàtic en la piscina pensades per al pròxim estiu, etc…

Exposades i valorades les propostes per part del Consell i escoltades per part de la representació política, els xiquets i xiquetes també van aprofitar l’ocasió i el lloc per a traslladar a l’alcalde i a les regidores diversos aspectes del municipi que, com a bons observadors i usuaris que són, havien detectat que s’havien de millorar com, per exemple, més il·luminació en alguna zona del parc de la Granja o la millora i manteniment d’algunes pistes i zones esportives. De tot això, van prendre bona nota García, Andrés i Carrero per a donar solució al més prompte possible.